60 ایل
بوندان اؤنجه، 31 یاشی اولان هئنریتا لاکس قارین آغریسیندان دوکتورا گئتدیگینده،
بیرگون هئلا (HELA) حوجرهلرینین قایناغینا
چئوریلهجهیینی عاغلینا بیله گتیره بیلمزدی. هئلا حوجرهلری، هئنریتا لاکس-ین حوجرهلرینین،
چئشیدلی آراشدیمالاردا ایشلنمک اوچون، آنالیز مرکزلرینده اکیلن بیر نسلیدیر. بو
حوجرهلر آنالیز مرکزی اورتامیندا دیری قالان بیرینجی انسان حوجرهلریدیر. هئلا
آدی، هئنریتا لاکسین آد و سویآدینین بیرینجی بؤلوموندن گؤتورولموش حرفلردن دوزهلمیشدیر.
هئنریتا لاکس، 1951-نجی ایللرده بالتیمور شهری
اطرافیندا یاشایان بیر آمریکالی- اآفریقالی قادین ایدی. او بیرگون بالالیق
کانسئرینه (سرطان رحم) توتولدوغونو آنلادی. هئنریتا درمان اوچون جونز هاپکینز خستهخاناسینا
گئتدی. بو خستهخانا او بؤلگهده قارادریلیلری قبول ائدن تکجه خستهخانایدی. جونز
هاپکینز خستهخاناسیندا دوکتورلار هئنریتانین توموروندان اؤرنکلر گؤتوروب، بیر
اؤرنک ده دوکتور جورج گای اوچون گؤندردیلر. دوکتور گای چوخدان ایدی انسان حوجرهلرینی
لابراتواردا بئجرتمهیه چالیشیردی، آنجاق بوتون حوجرهلر نئچه گون ایچینده
اؤلوردورلر. دوکتور گای، هئنریتانین حوجرهلرینی بئجرتمهیه چالیشاندا باشا دوشدو
کی، اونلارین بیر سیراسی، عادی حوجرهلر کیمی دئییرلر و یاشاماقلارینی داوام
ائتدیریرلر. او بو حوجرهلری باشقالاریندان آییریب، اونلاری هئلا آدلاندیردی.
ایندی 60 ایلدن سونرا دونیانین باشاباشیندا، بوتون لابوراتوارلاردا میلیاردلارجا
هئلا حوجرهسی واردیر.
هئنریتا لاکس
۴ آگوست
۱۹۵۱-نجی ایلده، دوققوز آی خستهلیکدن سونرا اؤلدو. آنجاق
اونون کانسئرلی حوجرهلری قالدیلار. او زاماندان ایندییه قدر هئلا حوجرهلریندن بیر
چوخ اؤنملی دَنمهلرده (آزمایشات) یارالانیلیبدیر، آما نه هئنریتا نه ده اونون
عائیلهسی، اونون حوجره اؤرنهیینین (نمونهسینین) دوکتور گایا گؤندریلمهسیندن
خبرلری اولمامیشدیر.
دوکتور گای، حوجرهلری ساتماق ایستهمیردی، او
ایلک باشیندان دا اونلاری پولسوز اولاراق، آراشدیرماجیلارین اختیاریندا قویوردو.
آما سونرالار بیر عده هئلا حوجرهلرینی بول ساییدا (عمده) اورهدیب ساتماغا
باشلادیلار. هئنریتانین حوجرهلرینین بیر شوشهسی 250 دولارا ساتیلدیغینا رغمن،
اونون عائیلهسی تام یوخسوللوق ایچینده یاشاییردیلار!
هئلا حوجرهلرینین بیلیمسل گلیشمهلرده
(پیشرفتهای علمی) بؤیوک و اؤنملی رولو اولموشدور. ویرولوژی قولو (گرایش ویروسشناسی)
هئلا حوجرهلرینه چئشیدلی ویروسلار بولاشدیرماقلا یاراندی. کانسئرلی حوجرهلرین
اوزایدا (فضادا) بیله دیری قالمالارینی ثبوت ائتمک اوچون، هئلا حوجرهلری اوزایا
دا گؤندریلدی. هئلا حوجرهلری اولماسایدی، ایندی بلکه ژئنیتک علمی ده یوخ ایدی.
هئلا حوجرهلرینین باشلیجا اثری، بلکه ده اوشاق
ایفلیجی آشیسی (واکسنی)نین کشف ائدیلمهسیدیر. 50-نجی میلاد ایللرینده آمریکادا
اوشاق ایفلیجی اپیدئمیسی یاییلمیشدی، تکجه 1952-نجی ایلده 60. مین اوشاق بو خستهلییه
توتولموشدو. بیر چوخ آراشدیرماجی (محقق) بو خستهلییه آشی کشف ائتمهیه
چالیشیردیلار. ایلک اوشاق ایفلیجینین آشیسینی کشف ائلهین جوناس سالک، اؤز آراشدیرمالاریندا
هئلا حوجرهلریندن یارارلانمیشدی.
گونوموزده آراشدیرماجیلار (محققان) بیر چئشیدلی
دوروملاردا، او جوملهدن کانسئر و پارکینسون خستهلیکلرینین داوالارینین
تئستینده هئلا حوجرهلریندن یارارلانیرلار. حتی بزهک ملزمهلری اورهدن (تولید ائلهین)
شرکتلرین چوخو اؤز محصوللارینین یان ائتکیلرینی (عوارض جانبی) یوخلاماق اوچون بو
حوجرهلردن فایدالانیرلار.
1970-نجی ایله کیمی هئنریتانین عائیلهسی هئلا
حوجرهلریندن خبرسیز ایدی. بو ایلده بیر
نفر جونز هاپکین خستهخاسیندان هئنریتانین ارینه زنگ ووروب اونا دئدی، آروادینین
حوجرهلری لابوراتوار لولهلرینده دیریدیرلر. اونلار
ایستیردیلر هئنریتانین اوشاقلاریندا کانسئر خستهلیگینین
اولوب-اولمادیغینی بیلسینلر. هئنریتانین 5 اوشاغیندان هئچ بیرینده کانسئر یوخیدی.
دوکتور گای و جونر هاپکینز خستهخاناسینین
باشقا آراشدیرماجیلاری هئلا حوجرهلریندن مادی قازانجلاری اولماسا دا، 1954-نجو
ایلدن بری بو حوجرهلر و اونلالا ایلگیلی اورهتیملر ساتیلماغا باشلادی. بونجا
ایلده، هئنریتانین عائیلهسی هئچ بیر قازانج یئتیشمهییب . اونلارین ساغلیق
سیقورتالاری (بیمهی درمانی) بیله یوخدور. هئنریتانین اوشاقلاری درس اوخوماغا بیله
گوجلری چاتمیر، هامیسینین دا جسمی سورونلاری واردیر.
بو ایل آراشدیرماجیلار هئلا
حوجرهسینین دی ان ائی دوزومونو بللی
ائدهبیلدیلر. اونلار آراشدیرمالارینین جماعته آچیقلادیلار. بو ایش لاکس عائیلهسینین
غضبینه سبب اولدو. اونلارین ایستهیی اوزره، آمریکا ملی ساغلیق مرکزی بو بیلگیلره
ال تاپماغی سینیرلادی (محدود ائلهدی).
حاضیرلایان: ح.ا علیار
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab